Alumíniumfólia brómtűzben

A kísérlet leírása
Cél:

Ha elemi brómba alumíniumfóliát teszünk, egy nagyon heves redoxireakció megy végbe. Tűzjelenség és füstképződés közepette az alumíniumdarabka elég, miközben a bróm felszínén ide-oda táncol. Ez a látványos, de ugyanakkor nagyon veszélyes kísérlet csak a legszigorúbb figyelemmel és megfelelő elszívófülkében hajtható végre.

Eszközök:

· kémcső (Duran)

· állvány fogóval

· tölcsér

· tűzoltó homokkal teli tál

· Bunsen-égő

· védőüveg

· védőszemüveg

· védőkesztyű

· csipesz

Vegyszerek:

· bróm

· alumíniumfólia

Biztonsági utasítások:

Figyelem: a reakciót csak elszívófülkében, védőüveg mögött lehet végrehajtani!

A bróm erősen mérgező, egészségkárosító, illékony, az ampullák felnyitása után azonnal gőzölögni, párologni kezd, ezért feltétlenül dolgozzunk elszívófülkében! A brómot a lefolyóba önteni tilos! Védőkesztyű, védőszemüveg, védőcipő és laborköpeny használata kötelező!

A kísérlet közelében éghető anyagokat tárolni tilos, illetve tűzálló alátét használata kötelező. A bróm erősen mérgező halogén, irritálja a szemet, a bőrt és a légutakat. A természetes vizek veszélyeztetettsége miatt semmi esetre sem szabad a hulladékot a lefolyóba önteni!

A kísérlet menete:

A kémcsövet egy tűzoltó homokkal teli tál felett függőlegesen állványba fogjuk és óvatosan, körülbelül 1-1,5 cm magasságig brómmal töltjük meg (tölcsért alkalmazva). Ezután kis alumíniumfólia darabból borsónyi nagyságú gömböt formázunk, és egy csipesz segítségével a kémcsőbe ejtjük. Az elszívófülkét rögtön lezárjuk.
5-10 másodperc múlva heves reakció indul meg. Tűzjelenség és füstképződés közepette az alumíniumdarabka elég, miközben a bróm felszínén ide-oda táncol. A kísérlet új alumíniumdarabkával addig ismételhető, amíg a bróm el nem fogy.

 Vigyázat! Előfordul, hogy a reakció olyan hevesen megy végbe, hogy a bróm vagy az alumínium egy része a keletkező füsttel együtt kirepül a kémcsőből. Ezért éghető anyagokat a közelben tárolni tilos! A kémcső nagyon forró! A kísérlet után hagyjuk lehűlni.
A hulladékok eltávolítása:

A brómfelesleget nátrium-tioszulfát oldattal ártalmatlanítjuk és halogéngyűjtőbe öntjük.

Magyarázat/Háttér:

A bróm és az alumínium eltérő redoxipotenciál értéke miatt a reakció a következő egyenlet szerint játszódik le: 

2Al + 3Br2 = 2AlBr3
A bróm Br--ionná redukálódik, az alumínium Al3+-ionná oxidálódik.

Módszertani elemzés:

Az „Alumíniumfólia brómtűzben” című látványos kémiai kísérlet kiválóan bemutatható a gimnázium 9. osztályában, az elekronátmenettel járó reakciók (redoxireakciók) témakörének tanításakor. Veszélyessége miatt bemutatását kizárólag tanári demonstrációs kísérletként javaslom.

A kísérlet deduktív módon történő feldolgozását tartom a legcélravezetőbbnek. A megismerés e logikai útját tekintve a tanulók már a kísérlet bemutatása előtt tisztában vannak a reakció megértéséhez szükséges fogalmakkal, tehát a kísérlet elméleti hátterével és ebből kiindulva értelmezik, magyarázzák, igazolják a látottakat. Jelen kísérlet anyagszerkezeti alapon való értelmezéséhez nélkülözhetetlen a redoxireakció, oxidáció, redukció fogalmának ismerete. Az egyenlet egyszerűsége miatt előnyös az elektronfelvétel és -leadás, valamint az oxidációs szám változása közötti kapcsolat felismerésének, továbbá az ez alapján való egyenletrendezésnek a gyakorlásához. Ezen előismeretek birtokában a tanulók már meg tudják állapítani, hogy a reakció során az alumínium oxidálódik, a bróm redukálódik, illetve az oxidációsszám-változások alapján könnyen rendezik a reakcióegyenletet.

A kísérletet bemutató órán lehetőségünk nyílik arra is, hogy a tanulók, még 8. osztályban megtanult szervetlen kémiai ismereteit a brómról és az alumíniumról átismételjük, illetve kibővítsük. Ez a kis kitérő történhet a kísérlet előtt, közben vagy után, én a kísérlethez szükséges anyagok felsorolása után vélem a legpraktikusabbnak.
A Mozaik Kiadó szerkesztésében 2008-ban megjelent Kémia 8. című tankönyv „A VII. főcsoport fontosabb elemei és vegyületeik” című fejezete például a klór és a jód részletes leírása mellett a brómot csupán megemlíti, így, ha 8. osztályban nem került rá sor, 9. osztályban, a kísérlet bemutatása során ez könnyedén bepótolható.


A kísérlet 8. osztályban történő bemutatása is javasolható – a halogénelemek témakörön belül –, de ilyenkor az egyenlet rendezése egyszerűen a vegyértékek ismeretében történik (amennyiben a tanulók a redoxireakciók értelmezését még csak oxigénfelvétel, ill. -leadás formájában tanulták).

Látványossága és viszonylag egyszerű kivitelezhetősége miatt alkalmas a kísérlet bármely korosztály számára motivációs céllal, amennyiben a biztonságos megvalósításhoz szükséges körülmények biztosíthatók.

A kísérlet bemutatása előtt mindenképpen tudatosítani kell a tanulókban, hogy egy rendkívül toxikus anyaggal dolgozunk, így a kísérlet nagy elővigyázatosságot igényel. Tájékoztatást kell adni a betartandó munkavédelmi szabályokról: kizárólag elszívófülkében szabad a kísérletet elvégezni, megfelelő védőöltözetben (laborköpeny, védőszemüveg, védőkesztyű); a bróm gőzeinek belélegzését, illetve a folyadék bőrre kerülését kerülni kell, mert fekélyes, nehezen gyógyuló sebet okoz. Ha mégis a bőrre kerülne, azt száraz ruhával gyorsan fel kell itatni, bő vízzel lemosni, majd etil-alkoholos vagy glicerines vattával át kell törölni a bőrfelületet. Továbbá fel kell hívni a figyelmet arra, hogy a reakció során elreagálatlan brómot a lefolyóba önteni tilos, mivel a környezetre ártalmas és nagyon mérgező a vízben élő szervezetekre nézve, így a maradék brómot nátrium-tioszulfát oldattal ártalmatlanítjuk, majd a halogénes gyűjtőbe öntjük. Mindezek ismeretében a kísérlet elkezdhető.

Felhasznált irodalom

· A kísérlet eredeti, német nyelvű leírása „Aluminiumfolie im Bromfeuer” címmel található meg a következő oldalon: http://www.experimentalchemie.de/versuch-053.htm (utolsó látogatás: 2009. ápr.)
· Dr. Siposné Dr. Kedves Éva, Horváth Balázs, Péntek Lászlóné: Kémia 8, Mozaik Kiadó (2008) 40-43. oldal

